મેટ્રો સિટીમાં માઈન્ડપાવર વધારવા માટેના સેમિનારોનું ચલણ વધ્યું છે ત્યારે આવા કોઈ પણ સેમિનારમાં ગયા વગર સૌરાષ્ટ્રના નાના એવા ગામના એક સામાન્ય પરિવારના એક બાળકે પોતાની ચાણક્યબુદ્ધિથી સૌને અચંબિત કરી દીધા છે. ખાંભાથી આશરે ૧પ કિમી. દૂર આવેલા નાના વિસાવદર ગામના પ્રદીપ વિપુલભાઈ પરમાર નામના બાળકની આજે આખા ગામમાં ચર્ચા છે. નવાઈની વાત તો એ છે કે આ કિશોર નાનો હતો ત્યારે એક તબક્કે સ્થાનિક ડૉક્ટરે એવું કહ્યું હતું કે આ બાળકનું નાનું મગજ કામ કરતું નથી પણ આજે કુદરતી બક્ષિસથી તે એકથી અબજોના આંકડા હજુ બોર્ડ પર લખાયા ન હોય ત્યાં તે રકમ બોલી જાય છે.